د کابل د واده یو صالون کې د تېرې شپې چاودنې په اړه غبرګونونه
افغان ولسمشر محمد اشرف غني وايي، طالبان د کابل ښار د تېرې شپې چاودنې په غندلو سره د یادې پېښې له مسؤلیت څخه ځکه ځان نشي خلاصولی.
د افغانستان د کورنیو چارو وزارت د معلوماتو له‌مخې تېره شپه د کابل ښار په شپږمه امنیتي حوزه کې د «شهر دبی» په نوم د واده په صالون کې ځانمرګي برید ۶۳ تنه ووژل او ۱۸۲ نور یې ټپيان کړل. نن یکشنبه د «زمري پر۲۷مه» له ارګ څخه په خپره شوې اعلامیه کې ولسمشر غني د یاد برید په غندلو سره له نړیوالې ټولنې غوښتي چې د دغه پېښې په اړه چوپتیا غوره نه کړي بلکې د عاملینو په پیدا کولو کې د افغانانو ترڅنګ ودرېږي. نوموړي ویلي، افغان امنیتي ارګانونو ته یې لارښوونه کړې، چې د دغه پېښې د عاملینو په پیدا کولو کې له ټولو امکاناتو څخه استفاده وکړي. خو وسله والو طالبانو بیا په یاد برید کې خپل لاس لرل رد کړي او دا پېښه یې یو «ظالمانه» او «وحشیانه» عمل بللی دی. د ملي یووالي حکومت اجرائیه رئیس عبدالله عبدالله هم دغه برید غندلی او هغه یې د بشریت ضد یو غیر انساني عمل بللی دی. په کابل کې د واده په یو صالون کې د تېرې شپې چاودنه د بېلابېلو سفارتونو لخوا هم غندل شوې ده. په کابل کې د امریکا سفیر جان بس پر خپل ټوېټر د دغه پېښې په غندلو سره یاد برید یو ناوړه عمل بللی او زیاته کړې ده: موږ د دغه پېښې د قربانیانو او کورنیو سره په غم کې ځان شریک ګڼو، هېڅ څوک باید له ورته برید سره مخ نشي، په ځانګړي ډول بېګناه ماشومان." د افغانستان لپاره د اروپايي ټولنې استازي پیري مایدون هم پر خپل ټوېټر په واده کې د ملکي وګړو د په نښه کولو عاملین د بشریت دښمنان بللي او زیاته کړې ده چې ورته عمل له غندنې لوړ دي. په کابل کې د جرمني سفیر پټر پروزیل، د افغانستان لپاره د ملګرو ملتونو د سیاسي استازوالۍ مشر تدامیچي یاماموتو او ناټو هم هم یاده چاودنه وحشیانه عمل بللی او د قربانیانو له کورنیو سره یې خواخوږي څرګنده کړې ده. د پاکستان د بهرنیو چارو وزارت هم په یوه اعلامیه کې دغه حمله غندلې او له افغانانو سره د یادې پېښې په اړه خواخوږي څرګنده کړې ده. دغه هېواد ترهګري د ټولې سیمې یو ګډ ګواښ بللی او پر وړاندې د ګډې مبارزې غوښتنه کړې ده. د رویټرز خبري اژانس د راپور له‌مخې د دغه برید مسؤلیت داعش وسله والې ډلې په غاړه اخیستی دی.